[pic] | AZ EURÓPAI KÖZÖSSÉGEK BIZOTTSÁGA |

Brüsszel, 15.9.2009

COM(2009) 474 végleges

Javaslat

A TANÁCS HATÁROZATA

a Délkelet-atlanti Halászati Szervezetben a Közösség által képviselendő álláspont meghatározásáról

INDOKOLÁS

Az EK-Szerződés 300. cikke (2) bekezdésének második albekezdése értelmében amennyiben a regionális halászati gazdálkodási szervezeteknek joghatással bíró, de az intézményi keretüket nem kiegészítő vagy módosító határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz.

E kötelezettségre való tekintettel, és az egyéb regionális halászati gazdálkodási szervezetekkel kapcsolatban született hasonló tanácsi határozatok és bizottsági javaslatok fényében az Európai Bizottság javaslatot tesz a Délkelet-atlanti Halászati Szervezetben képviselendő közösségi álláspontra. Az egységes fellépés érdekében e javaslat ugyanazt a megközelítést alkalmazza, mint a többi regionális halászati gazdálkodási szervezettel kapcsolatos határozat.

Javaslat

A TANÁCS HATÁROZATA

a Délkelet-atlanti Halászati Szervezetben a Közösség által képviselendő álláspont meghatározásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére, összefüggésben a 300. cikk (2) bekezdése második albekezdésével,

tekintettel a Bizottság javaslatára,

mivel:

(1) Az EK Szerződés 33. cikke, összefüggésben 32. cikkével előírja, hogy a közös halászati politika egyik célkitűzése az ellátás hozzáférhetőségének biztosítása. A 2371/2002/EK rendelet[1] előírja, hogy a Közösségnek az elővigyázatosság elvét kell alkalmaznia azon intézkedések meghozatalakor, amelyek az élő vízi erőforrások védelmére és megőrzésére vonatkoznak, biztosítva azok fenntartható kiaknázását, és hogy a halászati tevékenységnek a tengeri ökoszisztémákra gyakorolt hatása a lehető legkisebb legyen. A rendelet előírja továbbá, hogy a Közösség törekedjen a halászati gazdálkodásban az ökoszisztéma-alapú megközelítés fokozatos alkalmazására, valamint arra, hogy a halászati tevékenységek egy gazdaságilag életképes és versenyképes halászati ágazaton belül, hatékony módon folyjanak, megfelelő életszínvonalat biztosítva azok számára, akiknek megélhetése a halászattól függ, de figyelembe véve a fogyasztók érdekeit is.

(2) A 2002/738/EK határozattal[2] az Európai Közösség jóváhagyta az Atlanti-óceán délkeleti körzetében található halászati erőforrások védelméről és kezeléséről szóló egyezményt, amely létrehozta a Délkelet-atlanti Halászati Szervezetet (SEAFO). A SEAFO bizottságának hatáskörébe tartozik az egyezmény hatálya alá tartozó területen előforduló élő tengeri erőforrások hosszú távú megőrzésére és fenntartható kiaknázására vonatkozó intézkedések meghozatala.

(3) Az EK-Szerződés 300. cikke (2) bekezdésének második albekezdése értelmében amennyiben a regionális halászati megállapodással felállított szervezeteknek joghatással bíró, de az adott megállapodás intézményi keretét nem módosító határozatot kell hozniuk, a Közösség által képviselendő álláspontról a Bizottság javaslata alapján minősített többséggel a Tanács határoz,

A KÖVETKEZŐKÉPPEN HATÁROZOTT:

1. cikk

E határozat mellékletében szerepel az az álláspont, amelyet a Közösség a Délkelet-atlanti Halászati Szervezet Bizottságában képvisel, amennyiben az említett bizottságot joghatással bíró határozat meghozatalára kérik fel.

2. cikk

Az e határozat mellékletében szereplő álláspontot a Tanács legkésőbb a Délkelet-atlanti Halászati Szervezet Bizottságának 2014. évi éves üléséig értékeli, és szükség esetén a Bizottság javaslata alapján felülvizsgálja.

Kelt Brüsszelben,

a Tanács részéről

az elnök

MELLÉKLET

a Délkelet-atlanti Halászati Szervezet Bizottságában képviselendő közösségi álláspont

1. ELVEK

A SEAFO keretében az Európai Közösség:

a) a közös halászati politika keretében meghatározott közösségi célkitűzésekkel összhangban lép fel, különösen a SEAFO által kezelt fajok fenntartható kiaknázására vonatkozó elővigyázatos megközelítés alkalmazásával, elősegítve a halászati gazdálkodásban az ökoszisztéma-alapú megközelítés fokozatos bevezetését, és a lehető legkisebbre csökkentve a halászati tevékenységek tengeri ökoszisztémákra gyakorolt hatását, valamint a gazdaságilag életképes és versenyképes közösségi halászat támogatása révén megfelelő életszínvonalat biztosítva azok számára, akiknek megélhetése a halászati tevékenységektől függ, de figyelembe véve a fogyasztók érdekeit is;

b) biztosítja, hogy a SEAFO intézkedései összhangban álljanak a SEAFO-t létrehozó egyezmény célkitűzéseivel;

c) gondoskodik arról, hogy a SEAFO intézkedései összhangban álljanak a nemzetközi joggal és különösen az ENSZ tengerjogi egyezményével, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló ENSZ-megállapodással, valamint a nemzetközi védelmi és gazdálkodási intézkedések nyílt tengeri halászhajók általi betartásának előmozdításáról szóló megállapodással;

d) elősegíti az összhangot más regionális halászati gazdálkodási szervezetek intézkedéseivel;

e) szinergiára törekszik a harmadik országokkal fenntartott kétoldalú halászati kapcsolatok terén folytatott közösségi politikával, és összhangra törekszik a Közösség külkapcsolati politikájával;

f) gondoskodik arról, hogy a Közösség eleget tegyen nemzetközi kötelezettségvállalásainak.

2. Iránymutatások

Az Európai Közösség – megfelelő esetben – az alábbi SEAFO-intézkedések elfogadásának támogatására törekszik:

a) a rendelkezésre álló legjobb tudományos szakvéleményeket figyelembe vevő szigorú védelmi és gazdálkodási intézkedések, amelyek biztosítják a SEAFO-egyezmény hatálya alá tartozó halászati erőforrások hosszú távú fenntarthatóságát és fenntartható kiaknázását. Szükség esetén a halászati tevékenységek fokozásának elkerülése érdekében mérlegelni kell külön intézkedések meghozatalát a túlhalászott állományokra vonatkozóan;

b) a halászati tevékenységek által érintett tengeri madárfajokra, cetfélékre, fókákra és tengeri teknőcökre gyakorolt hatással foglalkozó intézkedések;

c) a kiaknázott halászati erőforrásokkal azonos ökoszisztémába tartozó, azokkal kapcsolatban álló vagy azoktól függő fajok védelme és kezelése;

d) a SEAFO-egyezmény hatálya alá tartozó terület veszélyeztetett tengeri ökoszisztémáinak védelmét célzó intézkedések összhangban az ENSZ Közgyűlésének határozatával;

e) a felelősségteljes halászatot folytató országok SEAFO-egyezményhez való csatlakozásra vonatkozó kérelmeinek elfogadása.

[1] HL L 358., 2002.12.31., 59. o.

[2] HL L 111., 2001.4.20., 15. o.